‘તો એવું હોય તો શોધી લો ને નવી હિરોઈન!! મારી તમને જરૂર પણ શું છે?’ ભાનુશ્રીએ જાણે જાનકી રેડ્ડીનું મન વાંચી લીધું હોય તેમ એનો રોષ હવે ક્રોધમાં તબદીલ થઇ રહ્યો હતો. પહેલા તો લાગ્યું હતું કે છણકા ને મહેણાંથી જ જાનકી રેડ્ડી ઉપરતળે થઇ જશે અને મનાવવાના પ્રયત્નરૂપે પોતાની વાત માની જશે પણ વીસ મિનીટની ચર્ચા પછી પણ કોઈ પરિણામ આવતું ન દેખાયું ત્યારે લગભગ એક દાયકા પછી પહેલીવાર અસલામતીની ભાવના ઘેરી વળતી હોય એમ ભાનુશ્રી અનુભવી રહી. કોઈ પોતાની સાથે મુહુર્ત શોટમાં ફ્રેમ શેર કરે? એટલે એનો અર્થ કે કાલે તો એ ફિલ્મમાં રીલ પણ કબજે કરી જશે, પોતાનો રોલ ક્યારે ટુંપાઈ જાય ને એનો વધી જાય તે તો કેમ કરીને ખબર પડે? કહેવાય છે ને કે રોગ ને શત્રુ તો ઉગતાં જ ડામવા સારા.